ڭصر

لݣصر هو واحد النوع د التجمعات سكانية محصنة ب السوار ل هدف دفاعي، هاد الطريقة د التجمع منتاشرة ف لمغريب لكبير و ب الضبط ف الجنوب و عندها ستيل معماري تقليدي بحيت كيتبنى ب الغيس ب اللوح ولا الطوب. أغلبية د السكان د لڭصورا من لأمازيغ. ب لأمازيغية كيتسماو إغرمان (جمع "إغرم").

كاتكون البنايات ف لݣصر متقاربة و مزاحمة (عكس الدشر)، كتجمع بيناتها المرافق د الجماعة اللي كاتشكل مركز لݣصر بحال المعابد (الجامع، الكنيس، البيعة) السويقات.... كيكون فيه تاني لمطمورات د لݣمح و لخزين د لمونة.

كاتبنى الݣصور عموما على كديات ضايرة بيها لواحات و الجنانات و دايزين عليها الويدان، و كتميز ب نظام توزيع الما معروف ب لخطارات و السواݣي (جمع ساݣية).

تعتامدات هاد الطريقة د لهندسة د لݣصور كحماية و دفاع على سكان الواحات من هجمات قبائل الصحرا الرحالة اللي كانو كيتعرضو ليها.

 مصادر 


تصنيف:لمعمار لمغريبي
تصنيف:الصحرا لكبيرة